Stormen Bodil, også kendt som Xaver (Tyskland) og Sven (Sverige), var et lavtryk og en vinterstorm, der i perioden d. 4.-7. december 2013 ramte det nordvestlige Europa. Prognoserne forudså middelvinde på op til 25-30 m/s og med vindstød af orkanstyrke. Danmarks Meteorologiske Institut udsendte et varsel om en betydelig risiko for stormflod, der kunne oversvømme kystområderne langs Irske Hav og Nordsøen, herunder Danmarks vestkyst.
Stormen var forholdsvis langvarig og skabte helt ekstraordinært stormflod i dele af de indre danske farvande. I Roskilde Fjord steg vandstanden voldsomt, og truede med at knuse vinduerne i Vikingeskibsmuseet i Roskilde, hvilket ville have ødelagt de uvurderlige Skuldelevskibe.
Det fleste større broer i Danmark blev lukket, og Københavns Lufthavn indstillede ligeledes flytrafikken.
I alt døde 15 personer rundt omkring i Europa. Sverige var hårdest ramt med 7 omkomne. I Danmark kostede "Bodil" en 72-årig kvinde livet. 
